钦定古今图书集成/明伦汇编/人事典/第031卷 > 《明鲁伯嗣学婴童百问》 > 《护养法》
## 钦定古今图书集成/明伦汇编/人事典/第031卷 > 《明鲁伯嗣学婴童百问》 > 《护养法》

巢氏云：“小儿始生，肌肤未实，不可煖衣，当薄衣，但令
背煖。薄衣之法，当从秋习之，不可以春夏卒减其衣，
否则令中风寒。所以从秋习之者，以渐稍寒，如此则
必耐寒。冬月但著两薄襦，可耐寒，若不忍见其寒，当
略加耳。若爱而煖之，适所以害之也。又当消息，无令
出汗，如汗出则表虚，风邪易入也。昼夜寤寐，常当慎”
之。其乳哺之法，亦当有节，不可过饱，或宿滞不化，当
用消乳丸、化积温脾等剂治之。陈氏所谓“忍三分寒，
吃七分饱，频揉肚，少澡洗”，及要背煖肚煖，足煖，要头
凉，心胸凉，亦至论也。